b'\n_START_ARTICLE_\nSmegen\xc5\xb3 navikai\n_START_SECTION_\nKlasifikacija\n_START_PARAGRAPH_\nKaip ir visi augliai, smegen\xc5\xb3 navikai skirstomi \xc4\xaf gerybinius ir piktybinius. Kadangi galvos smegenys anatomi\xc5\xa1kai yra labai apribotoje erdv\xc4\x97je, net ir gerybinis auglys gali u\xc5\xbespausti gyvybi\xc5\xa1kai svarbius centrus ir sukelti komplikacijas ir mirt\xc4\xaf, tod\xc4\x97l piktybi\xc5\xa1kumo s\xc4\x85voka kalbant apie smegen\xc5\xb3 navikus s\xc4\x85lygin\xc4\x97. \xc5\xa0i\xc5\xb3 navik\xc5\xb3 piktybi\xc5\xa1kumo laipsniui apib\xc5\xabdinti naudojama WHO klasifikacija, pateikiama \xc5\xbeemiau._NEWLINE_Pagal naviko kilm\xc4\x99 jie skirstomi \xc4\xaf pirminius\xc2\xa0\xe2\x80\x93 atsirandan\xc4\x8dius galvos smegenyse, ir antrinius\xc2\xa0\xe2\x80\x93 metastazes \xc4\xaf smegenis i\xc5\xa1 kit\xc5\xb3 organ\xc5\xb3 piktybini\xc5\xb3 navik\xc5\xb3. Metastaz\xc4\x97s \xc4\xaf galvos smegenis yra 4 kartus da\xc5\xbenesn\xc4\x97s negu pirminiai galvos smegen\xc5\xb3 navikai._NEWLINE_Skirtingai negu daugeliui kit\xc5\xb3 navik\xc5\xb3, galvos smegen\xc5\xb3 v\xc4\x97\xc5\xbeiui n\xc4\x97ra naudojama TNM klasifikacija.\n_START_SECTION_\nSmegen\xc5\xb3 dangalai\n_START_PARAGRAPH_\n\xc5\xbdmogaus smegenys yra sudarytos i\xc5\xa1 3 dali\xc5\xb3 sistemos, vadinamos dangalais, kurie atskiria smegenis nuo kaukol\xc4\x97s. Tai trisluoksnis darinys, sudarytas i\xc5\xa1 tvirtojo, kraujagyslinio ir mink\xc5\xa1tojo dangal\xc5\xb3. Pastarieji du yra labai fizi\xc5\xa1kai susij\xc4\x99, tod\xc4\x97l neretai apib\xc5\xabdinami kaip vienas dangalas. Tarp kraujagyslinio ir mink\xc5\xa1tojo audini\xc5\xb3 yra pokraujagyslin\xc4\x97 ertm\xc4\x97, kurioje yra smegen\xc5\xb3 skystis. Jis cirkuliuoja siaurose ertm\xc4\x97se tarp l\xc4\x85steli\xc5\xb3 ir smegen\xc5\xb3 \xe2\x80\x9eskilveli\xc5\xb3\xe2\x80\x9c, kad maitint\xc5\xb3 ir apsaugot\xc5\xb3 smegenis. Kraujagysl\xc4\x97s \xc4\xaf nerv\xc5\xb3 sistem\xc4\x85 patenka b\xc5\xabtent per perivaskuliarin\xc4\x99 ertm\xc4\x99 vir\xc5\xa1 mink\xc5\xa1tojo dangalo. Kraujagysli\xc5\xb3 sieneli\xc5\xb3 l\xc4\x85stel\xc4\x97s yra susijungusios stipriai, sandariai, formuodamos kraujo- smegen\xc5\xb3 barjer\xc4\x85, kuris apsaugo smegenis nuo toksin\xc5\xb3, galin\xc4\x8di\xc5\xb3 pakli\xc5\xabti su krauju. Dangal\xc5\xb3 augliai yra meningiomos, kurios da\xc5\xbeniausai yra nepiktybin\xc4\x97s.\n_START_SECTION_\nSmegen\xc5\xb3 navik\xc5\xb3 morfologin\xc4\x97 klasifikacija\n_START_PARAGRAPH_\n\xc5\xbdemiau pateiktame s\xc4\x85ra\xc5\xa1e i\xc5\xa1vardinti pagrindiniai smegen\xc5\xb3 navikai ir nurodytas j\xc5\xb3 agresyvumas, piktybi\xc5\xa1kumo laipsnis (skliausteliuose nurodyta WHO kategorija). \xc5\xa0is s\xc4\x85ra\xc5\xa1as gerokai sutrumpintas ir supaprastintas.\n_START_SECTION_\nMetastaz\xc4\x97s\n_START_PARAGRAPH_\nMetastaz\xc4\x97s \xc4\xaf galvos smegenis pasitaiko taip pat da\xc5\xbenai kaip ir pirminiai galvos smegen\xc5\xb3 navikai. Da\xc5\xbeniausiai \xc4\xaf galvos smegenis metastazuoja smulki\xc5\xb3 l\xc4\x85steli\xc5\xb3 plau\xc4\x8di\xc5\xb3 karcinoma, neretai\xc2\xa0\xe2\x80\x93 kr\xc5\xabties v\xc4\x97\xc5\xbeys, germinaciniai navikai, melanoma.\n_START_SECTION_\nSimptomai\n_START_PARAGRAPH_\nNors n\xc4\x97ra specifini\xc5\xb3 ar i\xc5\xa1skirtini\xc5\xb3 tik galvos smegen\xc5\xb3 augliams b\xc5\xabding\xc5\xb3 simptom\xc5\xb3, tam tikr\xc5\xb3 po\xc5\xbeymi\xc5\xb3 kombinacija bei klinikini\xc5\xb3 indikacij\xc5\xb3\xc2\xa0ar infekcij\xc5\xb3 atsako atsiradimas gali b\xc5\xabti naujojo darinio indikatoriai. Galvos augliai savo keliamais simptomais ir problemomis beveik nesiskiria nuo bet kokioje k\xc5\xabno vietoje besiformuojan\xc4\x8di\xc5\xb3 augli\xc5\xb3. Nors visgi labiausiai jie kelia problemas toje lokacijoje, kur yra \xc4\xafsitvirtin\xc4\x99.\xc2\xa0_NEWLINE_Patinimas ar obstrukcija, atsiradusi d\xc4\x97l smegen\xc5\xb3 skys\xc4\x8di\xc5\xb3 tek\xc4\x97jimo, gali sukelti pirminius padid\xc4\x97jusio galvos spaudimo po\xc5\xbeymius, kurie virsta galvos skausmais, v\xc4\x97mimu ar net s\xc4\x85mon\xc4\x97s netekimu. O vaikams tai gali nulemti net kaukol\xc4\x97s diametro poky\xc4\x8dius bei neteisingai suaugan\xc4\x8dius momen\xc4\x97lius. Dar sud\xc4\x97tingesni daugybiniai simptomai, pavyzd\xc5\xbeiui, endokrinin\xc4\x97s sistemos disfunkcija tur\xc4\x97t\xc5\xb3 \xc4\xafsp\xc4\x97ti gydytojus, jog operuoti auglio negalima.\n_START_SECTION_\nDiagnostika\n_START_PARAGRAPH_\nPagrindinis tyrimo metodas yra magnetinio rezonanso tomografija. Kaulinio galvos smegen\xc5\xb3 dangalo infiltracij\xc4\x85 ir pa\xc5\xbeeidim\xc4\x85 gerai parodo ir kompiuterin\xc4\x97 tomografija, ji kartais gali b\xc5\xabti naudojama kaip pirmasis diagnostinis tyrimas \xc4\xaftariant galvos smegen\xc5\xb3 proces\xc4\x85. Re\xc4\x8diau naudojama pozitron\xc5\xb3 emisijos tomografija. Nusta\xc4\x8dius navik\xc4\x85 da\xc5\xbeniausiai operuojama be biopsijos, ta\xc4\x8diau kai kuriais atvejais gali b\xc5\xabti pirma atliekama biopsija ir nustatomas naviko tipas. Esant metastaz\xc4\x97ms \xc4\xaf galvos smegenis ir \xc5\xbeinomam pirminiam navikui (pavyzd\xc5\xbeiui, plau\xc4\x8di\xc5\xb3 v\xc4\x97\xc5\xbeiui) biopsija n\xc4\x97ra reikalinga.\n_START_SECTION_\nOperacija\n_START_PARAGRAPH_\nNeurochirurgin\xc4\x97 operacija yra pirmojo pasirinkimo gydymo metodas. Ji netaikoma tik esant galvos smegen\xc5\xb3 limfomoms ir kai kuriems embrioniniams navikams. Taip pat neoperuojama esant daug navik\xc5\xb3, kai pa\xc5\xbeeistos visos galvos smegen\xc5\xb3 sritys. Operacija beveik visada atliekama esant WHO I laipsnio navikams. II, III ir IV laipsnio navikai gydomi multimodaline v\xc4\x97\xc5\xbeio terapija, taikant visus metodus.\n_START_SECTION_\nSpindulinis gydymas\n_START_PARAGRAPH_\nRadioterapija gali b\xc5\xabti taikoma po operacijos, kaip adjuvantinis gydymas, arba paliatyvus gydymas, kai operacija neatliekama. Naujas ir efektyvus gydymo metodas, negalint atlikti \xc4\xafprastos operacijos yra radiochirurgija.\n_START_SECTION_\nChemoterapija\n_START_PARAGRAPH_\nChemoterapija taikoma daugelio smegen\xc5\xb3 navik\xc5\xb3 gydymui. Ji gali b\xc5\xabti taikoma po operacijos ir/arba spindulinio gydymo, siekiant suma\xc5\xbeinti ligos atsinaujinimo rizik\xc4\x85, arba paliatyvioje situacijoje, kai ligos i\xc5\xa1gydyti ne\xc4\xafmanoma. Turi b\xc5\xabti pasirenkami prie\xc5\xa1v\xc4\x97\xc5\xbeiniai vaistai, kurie gerai patenka \xc4\xaf galvos smegenis. Kai kuriais atvejais taikoma intratekalin\xc4\x97 terapija: vaistai skiriami \xc4\xaf likvor\xc4\x85.'